Munnansi w’eggwanga lya Norway, Jon Fosse awangudde engule y’omuyiiya asinze mu bbiri abiri mu esatu. Omuwandiisi w’ebiyiiye era munnakatemba, Jon Fosse alangiriddwa ng’omuwanguzi w’engule eweebwa omuntu anywedde mu bannaabwe akendo mu kuwandiika ebiyiiye. Ekitongole kya Swedish Academy ky’afulumizza obubaka ku Lwokuna nga kigamba nti, Fosse yasiimiddwa olw’emizannyo gye egya katemba n’engero empanvu bye yawandiika n’oluvannyuma ne bituusa obubaka obutwalibwa okuba nga tebwogerekeka. Fosse alina emyaka nkaaga mu ena, era nga ye omu ku bantu abasinze okuwandiika emizannyo gya katemba mu ggwanga lye. Awandiise emizannyo gya katemba amakumi ana kw’ossa engero empanvu, obugero obumpimpi, obutabo bw’abaana, ebitontome n’emboozi. Ssaabawandiisi w’ekitongole kino ow’enkalakkalira, Mats Malm eyalangiridde obuwanguzi bwe mu kibuga Stockholm yagambye nti yakubidde Fosse essimu okumutegeeza ku buwanguzi bwe. Mu kiseera ekyo mbu Fosse yabadde avuga ng’ali mu bitundu by’ekyalo naye n’asuubiza okuvuga n’obwegendereza ng’addayo ewaka.